S-104/2015

Mál þetta, sem þingfest var 9. apríl sl., og dómtekið 18. júní sl., er höfðað með ákæru útgefinni af lögreglustjóranum á Suðurlandi þann 23. febrúar sl., sem barst dóminum 10. mars sl., á hendur J-kk-þgf P-kk-þgf.

„ fyrir hegningar- og umferðarlagabrot

með því að hafa, aðfaranótt sunnudagsins 21. september 2014 ekið bifreiðinni XXX sviptur ökurétti um bifreiðastæði Olís – Arnbergi við Suðurlandsveg, Sveitarfélaginu Árborg og undir áhrifum áfengis (vínandamagn í blóði 3,07 ‰) og fyrir að hafa í umrætt sinn eftir að lögregla hafði afskipti af ákærða framvísað í blekkingarskyni ökuskírteini sem ákærði fékk útgefið þann 28. júní 1989, en ákærði hafði verið sviptur ökurétti í fjögur ár frá 27. október 2013 til 27. október 2017 með sektargerð. (033-2013-00644)

Teljast brot ákærða varða við 1. mgr. 48. gr. og 1. mgr., sbr. 3. mgr. 45. gr. umferðarlaga nr. 50, 1987, sbr. 1. mgr. 100. gr. nefndra umferðarlaga, og 1. mgr. 157. gr. almennra hegningarlaga nr. 19, 1940.

Þess er krafist að ákærði verði dæmdur til refsingar, til að sæta sviptingu ökuréttar frá 27. október 2017 að telja samkvæmt 101. og 102. gr. umferðarlaga nr. 50, 1987 með áorðnum breytingum og til greiðslu alls sakarkostnaðar.“

Ákærði mætti ekki við þingfestingu málsins og lýsti sækjandi þá yfir að lagt yrði fyrir lögreglu að færa ákærða fyrir dóminn. Þann 28. maí sl., mætti T-kk-nf R. S-kk-nf hrl., fyrir dóminn af hálfu ákærða og var skipaður verjandi hans. Ákærði kom loks fyrir 18. júní sl., ásamt skipuðum verjanda sínum. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru.

Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að sækjanda og verjanda hafði verið gefinn kostur á að tjá sig um lagaatriði og ákvörðun viðurlaga. Kom þá fram að verjandi afsalar sér þóknun vegna starfa sinna. Kom og fram að ákærði hefði lengi átt við áfengisvandamál að stríða, en hefði nú tekið á sínum málum.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði hefur þrisvar sinnum áður sætt refsingu. Þann 27. október 2011 var ákærða gerð sekt fyrir að hafa þann 18. september 2011, ekið undir áhrifum áfengis. Var hann þá og sviptur ökurétti tímabundið. Þann 4. mars 2013 var ákærða gerð sekt meðal annars fyrir að hafa þann 22. september 2011, ekið sviptur ökurétti. Loks var ákærða þann 5. júní 2013 gerð gerð sekt fyrir að hafa þann 9. febrúar sama ár, ekið undir áhrifum áfengis og sviptur ökurétti. Var ákærði þá og sviptur ökurétti tímabundið. Ákærði er nú meðal annars fundinn sekur um ölvunarakstur og er það brot hans nú ítrekað öðru sinni. Þá telst ákærða nú, að virtum sjónarmiðum um hegningarauka, í annað sinn gerð refsing vegna aksturs sviptur ökurétti.

Refsing ákærða er hæfilega ákveðin fangelsi í 30 daga. Með vísan til dómvenju þykja ekki efni til að skilorðsbinda refsinguna. Með vísan til 4. mgr. 77. gr. almennra hegningarlaga nr. 19/1940, skal ákærði jafnframt greiða 150.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í 12 daga.

Með vísan til 101. og 102. gr., þó einkum 3. mgr. 101. gr. umferðarlaga nr. 50/1987, með síðari breytingum, ber að svipta ákærðu ökurétti ævilangt. Eru því ekki efni til að ákveða upphafstíma sviptingarinnar.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 65.130 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, J-kk-nf P-kk-nf, sæti fangelsi í 30 daga.

Ákærði greiði jafnframt 150.000 í sekt til ríkissjóðs innan fjögurra vikna frá birtingu dóms þessa en sæti ella fangelsi í 12 daga.

Ákærði er sviptur ökurétti ævilangt.

Ákærði greiði allan sakarkostnað, samtals 65.130 krónur.

S-kvk-nf I-kvk-nf.